ЛIыхъужьхэр гъуэгу тохьэ
КъБР-м щыщу Абхъазым щызэуа ди щIалэхэр дыгъуасэ гъуэгу теуващ, а щIыналъэм зауэ къызэрыщыхъейрэ илъэс тIощIрэ зырэ зэрыри-къум теухуа дауэдапщэхэмрэ Хэкур зыхъумахэм я махуэр щагъэлъапIэмрэ хэтыну. Ахэр иригъэблэгъащ Абхъазым и президент Анкваб Александр. ЦIыху 20 хъууэ ежьа гупым я пашэщ АР-м зыхъумэжыныгъэмкIэ и министру щыта, генерал-лейтенант Сосналы СулътIан и щхьэгъусэ Любэ.
— ШыщхьэуIум и 14-мрэ 15-мрэ IуэхугъуитI екIуэкIынущ, — жиIащ Абхъазым щызэуа ди щIалэхэм я зэгухьэныгъэм и Iэтащхьэ Яхэгуауэ Къазбэч. — Куржы-абхъаз зауэм щыщIидза шыщхьэуIум и 14-м удз гъэгъахэр фэеплъ сынхэм тралъхьэнущ. Абы ехьэлIа Iуэхугъуэ щхьэхуэхэм дэри дыхэтынущ. КъыкIэлъыкIуэ махуэр Хэкур зыхъумахэм я махуэу ягъэуващи, абыи гъэ къэси хуэдэу драгъэблэгъащ. ШыщхьэуIум и 15-м — Абхъазхэм я телъхьэу зэуахэм я махуэм — къызэIуахынущ я къуэш хэкIуэдахэм я фэеплъ сын.
2013 гъэр абхъазхэми абыхэм ядэIэпыкъуахэми я дежкIэ мыхьэнэшхуэ зиIэ илъэсщ. Мы гъэм фокIадэм и 30-м ди къуэшхэм ягъэлъэпIэнущ текIуэныгъэ къызэрахьрэ илъэс 20 зэрырикъур. Абыи кIуэну за-гъэхьэзыр ди щIалэхэми зауэм хэкIуэдахэм я адэ-анэхэми. Сыхъум щекIуэкIыну гуфIэгъуэ зэIущIэхэм я пэ къихуэу Налшыки щагъэлъэпIэнущ Апсным и текIуэныгъэр. КъБР-м къыщызэIуахынущ Абхъазым хуэгъэпса музей щхьэхуэ, апхуэдэуи «XX лIэщIыгъуэм и лIыхъусэжьхэр» фильмыр ягъэлъэгъуэнущ.
НэщIэпыджэ Замирэ.
Сурэтыр МАМИЙ Руслан трихащ.
